Milanová, Natália, ministerka kultúry SR (2020-07-09):
Ďakujem veľmi pekne za slovo, pán predsedajúci. Vážené kolegyne, kolegovia, nuž na otázku, aké sú plány ministerstva kultúry v oblasti obnovy kultúrnych pamiatok v najbližšom období, by bola veľmi jednoduchá odpoveď, a síce: veľkolepé. (Povedané so smiechom.) To by sme všetci chceli. Táto problematika je natoľko komplexná, že do piatich minút nemám šancu pri najlepšej mojej dobrej vôli sa zmestiť. Avšak kým začneme hovoriť o našich plánoch, povedzme si najprv, aká je realita. Tá realita je maximálne bezútešná a hovorila som o nej neraz aj tu za týmto pultom, keď som predkladala návrh zákona ako jednu z mála možností, ktorými by sme vedeli našim pamiatkam pomôcť. Bolo to naozaj len malé zrnko, resp. kvapka v mori celej problematiky, ktorá sa týka záchrany nášho nesmierne bohatého kultúrneho dedičstva. Tá realita je taká, vyčíslil ju náš Inštitút kultúrnej politiky, že momentálne sa pohybujeme v dlhu 5,5 mld. eur, priatelia. Je to neskutočne astronomický dlh a myslím si, že každý z nás, kto cestuje naprieč Slovenskom, si to vie spočítať, čo každá tá jedna pamiatka by si zaslúžila, čo by sme jej my ako spoločnosť mali dať a čo sme jej my ako spoločnosť za 30 a viac rokov nedopriali. Takže ešte raz. Nadviažem teraz na tú pozitívnejšiu budúcnosť, aj keď tá minulosť sa mi tam bude vynárať priebežne, naše plány sú naozaj urobiť všetko pre to, aby naše kultúrne dedičstvo bolo našou pýchou, aby sme sa ním mohli pýšiť v rámci Slovenska a v rámci celého sveta. Vychádzajúc aj z programového vyhlásenia vlády, jedným z nástrojov, ktorý už teraz máme ako funkčný, je dotačný program Obnovme si svoj dom. Každý rok sa v ňom približne nájde 12 až 18 mil. eur, ktoré sú vyplatené vlastníkom nehmote..., vlastníkom pamiatok, a či už sú to samosprávy, súkromné osoby alebo, alebo cirkvi, problém je, že tie požiadavky sa každoročne šplhajú do výšky 60 mil. eur. Takže tie, ten nepomer je jasný. Jedným z našich cieľov je navýšiť prostriedky v programe Obnovme si svoj dom. Uvidíme, v akom časovom horizonte sa nám táto naša idea a cieľ a vízia podarí zrealizovať, chceme to, samozrejme, urobiť v čo najkratšom čase. Ďalej do konca roka 2020 chceme vláde predložiť akčný plán v oblasti ochrany pamiatkového fondu na roky ’21, ’22, kde budú stanové úlohy a vízie na toto obdobie. Tento plán zavŕši aktuálne platnú Stratégiu ochrany pamiatkového fondu na roky 2017 až 2022 a vlastne spodrobňujú sa tam všetky úlohy a úkony, ktoré chceme v tejto veci urobiť. Veľmi pálčivou témou ešte, ktorá nám tu ostala, nechcem povedať, že na stole, ale zdedili sme tú problematiku a to je Krásna Hôrka, Spišský hrad. Myslím si, že tieto dve pamiatky sú zaslúžene veľmi medializované. Fakt je ten, že po ôsmich rokoch sme v Krásnej Hôrke v štádiu, že je takmer všetko pripravené na začiatok verejného obstarávania, predstavme si teraz celý ten proces, ako bude prebiehať, ak sa nám podarí Krásnu Hôrku otvoriť aspoň sčasti za štyri roky pri tom, ako je momentálne nastavený systém, budeme si môcť zatlieskať. Nie som tu preto, aby som tu čokoľvek sľúbila. Ja tu nie som preto, aby som sľubovala modré z neba a povedala, že takto dokážeme zabezpečiť všetko, čo nám tu chátralo permanentne ix rokov, ale ak sa nám do 2024 podarí otvoriť aspoň časť areálu, nebodaj celú, tak to bude pre mňa jeden z cieľov, pre ktorý som na mieste, kde momentálne som. Spišský hrad je ďalšia smutná kapitola. Vieme, že naplánovaných bolo 5 mil. na opravu hlavne románskeho paláca, ktorý roky, roky trpel, roky chátral a momentálne je v stave, že ak príde ťažká zima, čo môže prísť, tak tento náš unikát slovenský tu neprežije. Takže je našou veľkou prioritou tie peniaze, či už z nášho rozpočtu, alebo z vízie, ja to nazývam stále zjednodušene európske peniaze, zabezpečiť, aby sme nielen túto časť toho hradu, ale aj celé vlastne to, to vrchné opevnenie dokázali dať do stavu, aby nevyzeralo tak zdevastovane, ako vyzerá teraz. Nuž a čas mi vypršal a ja som iba tak asi v prvej tisícine mojej témy. Takže neviem, či sa chcete spýtať ešte niečo viacej.